Onderwysers – die sout van die aarde - Solidariteit WêreldSolidariteit Wêreld
Tuis › Nuuskantoor › Onderwysers – die sout van die aarde
Onderwysers – die sout van die aarde
Dinsdag | 26 Junie | 2018
Deur Carla Smit
As ek terugdink aan my hoërskooldae is daar soveel goeie herinneringe. Vriende, sportbyeenkomste, die lekker koshuislewe en my liefde vir vakke soos Afrikaans en Engels. Die een ding wat my matriekjaar egter versuur het, was die monster genaamd Wiskunde.
Gelukkig het ek vir ons geliefkoosde Juffrou Marie Louw gehad om saam met my hierdie monster te takel. Sy het my geleer om Wiskunde tot die beste van my vermoë te verduur. ʼn Merkwaardige vrou wat haar hele lewe aan onderwys toegewy het. Onderwys was nooit slegs Juffrou Louw se beroep nie, dit was nog altyd haar passie. Ek sal nooit die hoeveelheid moeite wat sy ingesit het om my positief te maak teenoor syfers en grafieke vergeet nie.
Op 55-jarige ouderdom en na sowat 30 jaar se ervaring in die onderwys was sy steeds elke dag voor almal by die skool om voor te berei vir die dag se lesse en take. Sy het elke dag begin op ʼn positiewe noot deur ʼn stukkie uit die Bybel te lees. Daarna het sy saam met ons geklets oor ons toekomsdrome. Sy het soveel keer, terwyl sy deur haar bril vir ons loer, vir ons gesê: “Julle moet die beste toekoms bou vir julleself wat julle moontlik kan.”
Ek was nog nooit opgewonde wanneer dit by syfers gekom het nie, maar te danke aan Juffrou Louw het ek Wiskunde goed geslaag en kon ek met trots van my sakrekenaar ontslae raak. Ek dink nog steeds terug aan my eindeksamen, en aan al die ure se ekstraklasse wat Juffrou Louw gratis aangebied het. Dit het net weereens bewys dat sy glad nie haar werk vir die geld doen nie, maar eerder vir die liefde van die saak. Sy het as voorbereiding vir ons, die vorige nege jaar se ou vraestelle som vir som met ons deurgewerk en behandel en sy het nie gestop voordat ons dit verstaan het nie.
Sy was my sielkundige, my inspirasie en my grootse ondersteuner. Sy kon vrou alleen die werk van vier mense gelyk doen. Ek sou nie my matriekjaar sonder haar kon voltooi het nie. Vandag het ek ʼn tersiêre kwalifikasie en dit is alles te danke aan die deursettingsvermoë wat Juffrou Louw vir my geleer het. Sy het geglo dat ʼn mens enige iets met harde werk en ʼn positiewe houding kan regkry. En, sy was reg!
ʼn Goeie onderwyser is soos ʼn kers – hulle sal eerder uitbrand en hulself verteer om ander se pad te verlig. Juffrou Louw was daardie persoon in my lewe. Na matriek gaan drink ek nog steeds nou en dan tee by Juffrou Louw en dan gesels ons soos ou vriende. Dan ervaar ek weer die glinster in haar oë soos jare terug in haar Wiskundeklas toe my drome oor my toekoms nog net drome was.
Ek is ewig dankbaar vir die geleentheid wat ek gehad het om so ʼn goeie en opregte onderwyser soos Juffrou Louw te kon hê. Onderwysers bou die toekoms deur ʼn saadjie in elke kind se lewe te plant. Hulle is waarlik sout van die aarde.
Word deel van ons #NetwerkVanWerk en sluit aan: https://solidariteit.co.za/1-minuut-aansluiting/
Vrydag | 15 Februarie | 2019
Driehoek-ma: “1 Februarie 2019 het alles verander”
Stel ’n voorbeeld
Donderdag | 14 Februarie | 2019
Solidariteit maak regsaksie teen BLF bekend
Sibanye Stillwater reik artikel 189-kennisgewing uit